
	注讚 讻诪讛 注讚 驻专住讛: 专讘讬 讬讛讜讚讛 讗讜诪专 诪砖讚讛 讛讗讬诇谉 讻讚专讻讜 讜诪砖讚讛 讛诇讘谉 砖诇讗 讻讚专讻讜: 转谞讜 专讘谞谉 讻讬爪讚 讻讚专讻讜 讞讜驻专 讙讜诪讗 讜转讜诇讛 讘讛 诪爪讜讚讛 讻讬爪讚 砖诇讗 讻讚专讻讜 谞讜注抓 砖驻讜讚 讜诪讻讛 讘拽讜专讚讜诐 讜诪专讚讛 讛讗讚诪讛 诪转讞转讬讛 转谞讬讗 (专''砖 讘谉 讗诇注讝专) 讗讜诪专 讻砖讗诪专讜 诪砖讚讛 诇讘谉 砖诇讗 讻讚专讻讜 诇讗 讗诪专讜 讗诇讗 讘砖讚讛 诇讘谉 讛住诪讜讻讛 诇注讬专 讗讘诇 讘砖讚讛 诇讘谉 讛住诪讜讻讛 诇砖讚讛 讛讗讬诇谉 讗驻讬诇讜 讻讚专讻讜 砖诪讗 讬爪讗讜 诪砖讚讛 讛诇讘谉 讜讬讞专讬讘讜 讗转 讛讗讬诇谞讜转: 讜诪拽专讬谉 讗转 讛驻讬专爪讛 讘诪讜注讚: 讻讬爪讚 诪拽专讬谉 专讘 讬讜住祝 讗诪专 讘讛讜爪讗 讜讚驻谞讗 讘诪转谞讬转讗 转谞讗 爪专 讘爪专讜专 讜讗讬谞讜 讟讞 讘讟讬讟 讗诪专 专讘 讞住讚讗 诇讗 砖谞讜 讗诇讗 讻讜转诇 讛讙讬谞讛 讗讘诇 讻讜转诇 讛讞爪专 讘讜谞讛 讻讚专讻讜 诇讬诪讗 诪住讬讬注 诇讬讛 讻讜转诇 讛讙讜讞讛 诇专砖讜转 讛专讘讬诐 住讜转专 讜讘讜谞讛 讻讚专讻讜 诪驻谞讬 讛住讻谞讛 讛转诐 讻讚拽转谞讬 讟注诪讗 诪驻谞讬 讛住讻谞讛 讜讗讬讻讗 讚讗诪专讬 转讗 砖诪注 讻讜转诇 讛讙讜讞讛 诇专讛''专 住讜转专 讜讘讜谞讛 讻讚专讻讜 诪驻谞讬 讛住讻谞讛 诪驻谞讬 讛住讻谞讛 讗讬谉 砖诇讗 诪驻谞讬 讛住讻谞讛 诇讗 诇讬诪讗 转讬讛讜讬 转讬讜讘转讬讛 讚专讘 讞住讚讗 讗诪专 诇讱 专讘 讞住讚讗 讛转诐 住讜转专 讜讘讜谞讛 讛讻讗 讘讜谞讛 讜诇讗 住讜转专 讛转诐 谞诪讬 诇讬住转讜专 讜诇讗 诇讬讘谞讬 讗''讻 诪讬诪谞注 讜诇讗 住讜转专 讗诪专 专讘 讗砖讬 诪转谞讬转讬谉 谞诪讬 讚讬拽讗 讚拽转谞讬 讜讘砖讘讬注讬转 讘讜谞讛 讻讚专讻讜 讚讛讬讻讗 讗讬诇讬诪讗 讚讞爪专 爪专讬讻讗 诇诪讬诪专 讗诇讗 诇讗讜 讚讙讬谞讛 讜讗注''讙 讚诪讬讞讝讬 讻诪讗谉 讚注讘讬讚 谞讟讬专讜转讗 诇驻讬专讬 砖诪注 诪讬谞讛:


	诪转谞讬' 专' 诪讗讬专 讗讜诪专 专讜讗讬谉 讗转 讛谞讙注讬诐 (讘转讞讬诇讛) 诇讛拽诇 讗讘诇 诇讗 诇讛讞诪讬专 讜讞讻诪讬诐 讗讜诪专讬诐 诇讗 诇讛拽诇 讜诇讗 诇讛讞诪讬专:


	讙诪' 转谞讬讗 专讘讬 诪讗讬专 讗讜诪专 专讜讗讬谉 讗转 讛谞讙注讬诐 诇讛拽诇 讗讘诇 诇讗 诇讛讞诪讬专 专讘讬 讬讜住讬 讗讜诪专 诇讗 诇讛拽诇 讜诇讗 诇讛讞诪讬专 砖讗诐 讗转讛 谞讝拽拽 诇讜 诇讛拽诇 谞讝拽拽 诇讜 讗祝 诇讛讞诪讬专 讗诪专 专讘讬 谞专讗讬谉 讚讘专讬 专讘讬 诪讗讬专 讘诪讜住讙专 讜讚讘专讬 专讘讬 讬讜住讬 讘诪讜讞诇讟 讗诪专 专讘讗 讘讟讛讜专 讻''注 诇讗 驻诇讬讙讬 讚诇讗 讞讝讜 诇讬讛 讘讛住讙专 专讗砖讜谉 讚讻''注 诇讗 驻诇讬讙讬 讚讞讝讬 诇讬讛 讻讬 驻诇讬讙讬





专砖"讬





	注讚 讻诪讛. 诪专讜讞拽讬谉 讛谞讬 转专讬 讞讜专讬 谞诪诇讬诐 讚讻讬 讗讬讻讗 谞讛专讗 讘讬谞讬讬讛讜 讜诇讬讻讗 讙讬砖专讗 讚讗讬谉 诪讻讬专讬谉 讛谞讬 讘讞讜专讬 讚讛谞讬: 注讚 驻专住讛. 讗讬 诇讬讻讗 驻专住讛 讘讬谞讬讬讛讜 讗注''讙 讚讗讬讻讗 谞讛专讗 讜诇讬讻讗 诪注讘专 诪讻讬专讬谉 讛谞讬 讘讞讜专讬 讚讛谞讬: 谞讜注抓 砖驻讜讚. 讘诪拽讜诐 砖讛谉 诪爪讜讬谉 讜诪专讚讛 讛讗讚诪讛 讜诪诪注讱 讗讜转谉: 讛讜爪讗. 注谞驻讬 讚拽诇 讚转诪专讬诐: 讚驻谞讗. 讘讬讬专 讜拽注讘讚 讙讚专 诪讚驻谞讗 讜诪讙讚诇 讗讜转讛 诪讛讜爪讬 讛讚拽诇: 爪专 讘爪专讜专. 诪谞讬讞 讗讘谞讬诐 讝讛 注诇 讙讘 讝讛: 讗诪专 专讘 讞住讚讗 诇讗 砖谞讜. 讚讗诪专 诪转谞讬' 诪拽专讬谉 讗讘诇 讗讬谞讜 讘讜谞讛 讻讚专讻讜: 讘讻讜转诇 讙讬谞讛. 讚诇讬讻讗 驻住讬讚讗 讬转讬专讗 讗讬 注讬讬诇讬 讘讛 讗讬谞砖讬: 讗讘诇 讘讻讜转诇 讞爪专 讘讜谞讛 讻讚专讻讜. 讚讗讬讻讗 驻住讬讚讗 讬转讬专讗 讗讬 注讬讬诇讬 讘讛 讙谞讘讬 讜讙谞讘讬 诪诪讜谞讬讛: 讙讜讞讛. 砖讜讞讛 讜谞讟讜讬: 住讜转专 讜讘讜谞讛 讻讚专讻讜. 讚讛讬讬谞讜 讻讜转诇 讞爪专 诪住讬讬注 诇讬讛 诇专讘 讞住讚讗: 诪驻谞讬 讛住讻谞讛. 砖诇讗 转驻讜诇 注诇 讛讜诇讻讬 讘专砖讜转 讛专讘讬诐: 砖诇讗 诪驻谞讬 讛住讻谞讛 诇讗. 拽砖讬讗 诇专讘 讞住讚讗 讚讗诪专 讘讻讜转诇 讞爪专 讘讜谞讛 讻讚专讻讜 讗注''驻 讚诇讬讻讗 住讻谞讛: 转专讬抓. 诇讗 拽砖讬讗 诇专讘 讞住讚讗 讚讛讗 讚拽转谞讬 讘诪拽讜诐 住讻谞讛 讛讬讬谞讜 讚住转专 诇讛 讻砖讙讜讞讛 讜讘讜谞讛 诇讛 砖驻讬专: 讛讻讗. 讚拽讗诪专 专讘 讞住讚讗 砖诇讗 讘诪拽讜诐 住讻谞讛 讘讜谞讛 讻讚专讻讛 讻砖讛讬讗 住转讜专讛 拽讜讚诐 诇讻谉 讗讘诇 诇讗 住转专 诇讛 讘诪讜注讚: 讛转诐. 讘诪拽讜诐 住讻谞讛 诇住转讜专 诪砖讜诐 讚讗讬讻讗 住讻谞讛 讜诇讗 诇讬讘谞讬 讚讘讘谞讬谉 诇讬讻讗 住讻谞讛: 讗''讻 讚诇讗 讘谞讬: 诪诪谞注讬 讜诇讗 住转专讬. 讜讛讜讬 住讻谞讛: 诪转谞讬转讬谉 谞诪讬 讚讬拽讗. 讻专讘 讞住讚讗 讚讙讬谞讛 讗讬谞讜 讘讜谞讛 讘诪讜注讚 讻讚专讻讜: 讗诇讗 诇讗讜 讘讙讬谞讛. 讜讘砖讘讬注讬转 讘讜谞讛 讻讚专讻讜 讗讘诇 讘诪讜注讚 讗讬谞讜 讘讜谞讛 讻讚专讻讜: 诪转谞讬' 专讜讗讬谉 讗转 讛谞讙注讬诐 诇讛拽诇. 讻诇讜诪专 专讜讗讛 讛讻讛谉 谞讙注 爪专注转 讘诪讜注讚 诇讟讛专: 诇讗 诇讛讞诪讬专. 砖讗诐 专讜讗讛 讛讻讛谉 砖讛讜讗 讟诪讗 讗讬谞讜 讗讜诪专 讻诇讜诐 砖讗诐 诪讟诪讗讜 谞诪爪讗 诪爪注专讜 讘诪讜注讚 讜专讞诪谞讗 讗诪专 (讚讘专讬诐 讟讝) 讜砖诪讞转 讘讞讙讱: 讙诪' 砖讗诐 讗转讛 谞讝拽拽 诇讜 诇讛拽诇 讗转讛 谞讝拽拽 诇讜 诇讛讞诪讬专. 讻诇讜诪专 诪讗讞专 砖专讜讗讛讜 讛讻讛谉 讗讜诪专 讘讬谉 讛讜讗 讟诪讗 讘讬谉 讛讜讗 讟讛讜专: 讗''专 谞专讗讬谉 诇讬 讚讘专讬 专' 诪讗讬专 讘诪讜住讙专. 砖专讜讗讬谉 讜讚讘专讬 专讘讬 讬讜住讬 讘诪讜讞诇讟: 讘讛住讙专 专讗砖讜谉. 砖讗诐 诪讟讛专 诇讬讛 诪砖诪讞 诇讬讛 讗讬 诇讗 诪讟讛专 诇讬讛 诇讗 诪讟诪讗 诇讬讛 讬讜转专 诪讚诪注讬拽专讗 讗诇讗 诪住讙专 诇讬讛 驻注诐 砖谞讬讛:





转讜住驻讜转





	注讚 讻诪讛 注讚 驻专住讛. 讚讗讬谉 诪讻讬专讬谉 讝讛 讗转 讝讛 讘讬讜转专 诪驻专住讛 讗驻讬' 讘诇讗 谞讛专 讗''谞 讛''驻 讻砖讬砖 谞讛专 诪转讬 拽专讜讬讬谉 诪讻讬专讬谉 注讚 驻专住讛 讗讘诇 讘讬讜转专 诪讬拽专讬 讗讬谉 诪讻讬专讬谉 讜讚讜拽讗 讚讗讬讻讗 谞讛专: 转谞讬讗 专''砖 讘谉 讗诇注讝专 讗讜诪专. 诇讗 讬讚注谞讗 诪讛 讛讜讗 讗诐 讛讜讗 转谞讗 砖诇讬砖讬 讗讜 砖诪讗 诪讬诇转讬讛 讚转''拽 诪驻专砖 讗讜 砖诪讗 讬''诇 讚专讘讬 讬讛讜讚讛 诪讜讚讛 讘砖讚讛 诇讘谉 讛住诪讜讻讛 诇砖讚讛 讛讗讬诇谉 讜讞讻诪讬诐 诪讬讬专讬 讘砖讚讛 讛住诪讜讻讛 诇讘讬转 讛砖诇讞讬谉 诇讗 讘砖讚讛 讛住诪讜讻讛 诇讘讬转 讛讗讬诇谉 讜谞专讗讛 诇讬 讚讙专住讬谞谉 讛讻讬 讘讗讬讝讛 砖讚讛 诇讘谉 诪转讬专讬谉 讞讻诪讬诐 讜讬砖 住驻专讬诐 砖讻转讜讘 讘讛谉 讻砖讗诪专讜 讘砖讚讛 诇讘谉 砖诇讗 讻讚专讻讜 诇讗 讗诪专讜 讗诇讗 讘砖讚讛 诇讘谉 讛住诪讜讻讛 诇注讬专 讜拽讗讬 注诇 讚讘专讬 专讘讬 讬讛讜讚讛 讻讜': 讗诪专 专讘 讗砖讬 诪转谞讬转讬谉 谞诪讬 讚讬拽讗. 驻住拽 讘转讜住' 讚讛专''专 驻专抓 讚讛诇讻转讗 讛讻讬 讚讻讜转诇 讞爪专 诪讜转专 诇讘谞讜转讜 讜驻讬专砖 讚讛讬讬谞讜 讚讜拽讗 讘诪拽讜诐 住诪讜讱 诇专讛''专 砖讬砖 诇讜 诇讞讜砖 诇讙谞讘讬诐 讗讘诇 讘讬谉 讞爪专 诇讞爪专 讜诪砖讜诐 讘谞讬 讞爪专 讗住讜专 诇讘谞讜转讜 讻讚专讻讜: 讗诪专 专讘讬 谞专讗讬谉 讚讘专讬 专''诪 讘诪讜住讙专. 诪讛 砖驻讬专砖 讘拽讜谞讟专住 讚诪讜住讙专 讗住讜专 讘转砖诪讬砖 讛诪讟讛 诇讗 谞讚注 诪谞讬谉 诇讜 讚讛讗 转谞谉 讘驻专拽 拽诪讗 讚诪讙讬诇讛 (讚' 讞:) 讗讬谉 讘讬谉 诪讜住讙专 诇诪讜讞诇讟 讗诇讗 驻专讬注讛 讜驻专讬诪讛 诪砖诪注 讚诇注谞讬谉 转砖诪讬砖 讛诪讟讛 砖讜讬谉 讚诇诪讗谉 讚讗诪专 诪讜讞诇讟 诪讜转专 讻诇 砖讻谉 讚诪讜住讙专 诪讜转专 讜诇诪''讚 讚诪讜讞诇讟 讗住讜专 讛''讛 诪讜住讙专 讗住讜专 讚讛讗 诪讜讞诇讟 诪讗讬 讟注诪讗 讚讗住讜专 诪砖讜诐 讚讗讬讻讗 拽''讜 诇讬诪讬 讞诇讜讟讜 讻讚讗诪专讬谞谉 讘砖诪注转讬谉 讜讛讻讬 谞诪讬 拽''讜. 诇讬诪讬 讛住讙讬专讜 讜讙诪专讬谞谉 讬诪讬 讛住讙专 诪讬诪讬 住驻专讜 讜讗讬 诪砖讜诐 讚讗讬谉 讟注讜谉 驻专讬注讛 讜驻专讬诪讛 讘讬诪讬 住驻专讜 谞诪讬 讗讬谉 讟注讜谉 驻专讬注讛 讜驻专讬诪讛 讜讛讗 讚拽讗诪专 讛转诐 讘讙诪专讗 讛讗 诇注谞讬谉 砖讬诇讜讞 讟讜诪讗讛 讝讛 讜讝讛 砖讜讬谉 讛''讛 诇注谞讬谉 转砖诪讬砖 讛诪讟讛 讛谉 砖讜讬谉 讗诇讗 诇讗 驻住讬拽 诇讬讛 诇讗讬住讜专 讗讜 诇讛讬转专 讜讙诐 诪讛 砖驻讬专砖 讘拽讜谞讟' 讚诪讜住讙专 讗讬谞讜 诪砖转诇讞 讞讜抓 诇讙' 诪讞谞讜转 诪讝讛 讞讝专 讘讜 讚讛讗 讘驻专拽 拽诪讗 讚诪讙讬诇讛 (讚' 讞:) 拽讗诪专 讛讗 诇注谞讬谉 砖讬诇讜讞 讝讛 讜讝讛 砖讜讬谉 讜诇驻讬 讝讛 拽砖讛 诪讗讬 砖讬讬讱 爪讜讜转讗 讚讗砖转讜 讜爪讜讜转讗 讚注诇诪讗 讘诪讜住讙专 讜讘诪讜讞诇讟 讘砖诇诪讗 爪讜讜转讗 讚注诇诪讗 讬砖 诇讬讬砖讘 砖讛讜讗 爪专讬讱 驻专讬注讛 讜驻专讬诪讛 讻砖讛讜讗 诪讜讞诇讟 讜讟诪讗 讟诪讗 讬拽专讗 讜驻讜专砖 诪讘谞讬 讗讚诐 讘讬诪讬 讞诇讜讟讜 讬讜转专 诪讘讬诪讬 讛住讙讬专讜 讗讘诇 诇转砖诪讬砖 砖谞讬讛谉 砖讜讬谉 注''讻 谞专讗讛 讚讛讗 讚拽讗诪专 诪专 住讘专 爪讜讜转讗 讚注诇诪讗 谞讬讞讗 诇讬讛 讜诪专 住讘专 爪讜讜转讗 讚讗砖转讜 注讚讬祝 讗诪讜讞诇讟 拽讗讬 讜讛''驻 谞专讗讬谉 讚讘专讬 专' 诪讗讬专 讘诪讜讞诇讟 讚专讜讗讬谉 讚讗讬 诪讟诪讗 诇讬讛 转讞讬诇讛 谞诪讬 讟诪讗 讛讜讛 讜讗讬 诪讟讛专 诇讬讛 诪讗讬 讗驻住讚讬讛 讚爪讜讜转讗 讚讗砖转讜 讗讬谞讜 讞讜砖砖 讚爪讜讜转讗 讚注诇诪讗 注讚讬驻讗 诇讬讛 讜谞专讗讬谉 讚讘专讬 专' 讬讜住讬 讘诪讜住讙专 讚诪讟诪讗 诇讬讛 讜驻住讬讚 爪讜讜转讗 讚注诇诪讗 砖讬讛讬讛 讟注讜谉 驻专讬注讛 讜驻专讬诪讛 讜讟诪讗 讟诪讗 讬拽专讗 讜爪专讬讱 诇驻专讜砖 诪讘谞讬 讗讚诐 讜讙诐 讬驻住讬讚 砖讬爪讟注专 砖注讚 注转讛 讛讬讛 诪爪驻讛 诇讛讬讜转 讟讛讜专 讜讗讬谉 诪爪驻讛 注转讛 诇讬讟讛专 讜转谞讗 讗讞专讬谞讗 住讘专 爪讜讜转讗 讚讗砖转讜 谞讬讞讗 诇讬讛 讜讛讻讬 驻讬专讜砖讜 谞专讗讬谉 讚讘专讬 专' 诪讗讬专 讚专讜讗讬谉 讘诪讜住讙专 讚讗讬 诪讟诪讗 诇讬讛 诇讗 讬驻住讬讚 讚砖谞讬讛谉 诪讜住讙专 讜诪讜讞诇讟 讚讬谞诐 砖讜讛 讞讜抓 诪驻专讬注讛 讜驻专讬诪讛 讜讘讛讱 讛驻住讚 讗讬谞讜 讞讜砖砖 讗驻讬' 拽专讬谞讗 诇讬讛 讛驻住讚 爪讜讜转讗 讚注诇诪讗 讻讚驻讬' 讗讬谞讜 讞讜砖砖 讗诇讗 讗爪讜讜转讗 讚讗砖转讜 讗讘诇 诪讜讞诇讟 讗讬谉 专讜讗讬谉 讚讗讬 诪讟讛专 诇讬讛 讬驻住讬讚 爪讜讜转讗 讚讗砖转讜 讚拽住讘专 爪讜讜转讗 讚讗砖转讜 注讚讬驻讗 诇讬讛 诪爪讜讜转讗 讚注诇诪讗 讜拽爪转 拽''诇 诪讛讜 谞专讗讬谉 讚讘专讬 专''诪 讛讗 诇讬转 诇讬讛 诇专讘讬 诪讗讬专 讻诇诇 讚讛讻讛谉 诪讞讜讬讘 诇讜诪专 讜讗讬 讘注讬 砖转讬拽 讜专' 拽住讘专 讚诇注讜诇诐 讻讛谉 讗讬谞讜 专砖讗讬 诇砖转讜拽 讻诇诇 讜诇讚讘专讬 专' 诇讗 转诪爪讗 讘砖讜诐 讗讞讚 专讜讗讬谉 诇讛拽诇 讜诇讗 诇讛讞诪讬专 讚讗讬谞讜 专砖讗讬 诇砖转讜拽 讻诇诇 讜讛讻讬 讛讜讛 诇讬讛 诇诪讬诪专 谞专讗讬谉 讚讘专讬 专' 讬讜住讬 讻讜' 讜讗讬谉 谞专讗讬谉 讚讘专讬 讬讜住讬 讻讜' 讜讛讻讬 讗讬转讗 讘砖诪注转讬谉 讚讟讬驻转 讞诇讘 (讞讜诇讬谉 讚' 拽讟.): 讘讛住讙专 专讗砖讜谉 讻讜诇讬 注诇诪讗 诇讗 驻诇讬讙讬. 诪讛 砖驻讬专砖 讘拽讜谞讟专住 讘住讜祝 讛住讙专 专讗砖讜谉 讜诪砖讜诐 讛讻讬 专讜讗讬谉 讗讬 讟讛讜专 砖驻讬专 讜讗讬 注讜诪讚 讘注讬谞讬讜 转讞讬诇讛 谞诪讬 讘讘讬转 讛讻诇讗 讛讬讛 注讜诪讚 讜拽砖讛 讚诇诪讗 驻砖讛 讛谞讙注 讜讬讛讬讛 讟诪讗 诪讜讞诇讟 讜讛讻讬 诪砖诪注 讘谞讙注讬诐 驻''讗 讚讗专讘注 诪专讗讜转 讛诇诇讜 诪爪讟专驻讬谉 讝讛 注诐 讝讛 诇驻讟讜专 讗转 讛注讜诪讚 住讜祝 砖讘讜注 砖谞讬 诇讛讞诇讬讟 讗转 砖谞讜诇讚 讘讜 诪讞讬讛 讗讜 砖注专 诇讘谉 讘转讞讬诇讛 讘住讜祝 砖讘讜注 专讗砖讜谉 讗讜 讘住讜祝 砖谞讬 诇讗讞专 讛驻讟讜专 诇讛讞诇讬讟 讗转 砖谞讜诇讚 讘讜 驻讬住讬讜谉 讘住讜祝 砖讘讜注 专讗砖讜谉 讗讜 讘住讜祝 砖讘讜注 砖谞讬 讜讬砖 诇驻专砖 讘讛住讙专 专讗砖讜谉 讻''注 诇讗 驻诇讬讙讬 讚讞讝讬 诇讬讛 讛讜讬 讛讟注诐 诪砖讜诐 讚诇讟讛专讜 讗讜 诇讟诪讗讜 诇讗 砖讬讬讱 诇诪讚专砖 注讚 砖注讛 砖爪专讬讱 诇讟诪讗讜转讜 讚讛讬讬谞讜 讘住讜祝 讛住讙专 砖谞讬 讗讘诇 讘住讜祝 讛住讙专 专讗砖讜谉 专讗讜讬 讛讜讗 诇讛住讙讬专 注讜讚 讜诇讗 讬讟诪讗谞讜 讜讻诇 讝讛 讚讜讞拽 诇讻讱 谞专讗讛 讚讘专讬 专讘讬谞讜 讬爪讞拽 讘讛住讙专 专讗砖讜谉 讛讬讬谞讜 转讞讬诇转 讛住讙专 专讗砖讜谉 砖讬讻讜诇 诇砖诪讞 讘讛谉 讚讛讗 诇讗 砖讬讬讱 诇讟讛专讜 讗讜 诇讟诪讗讜 讘讛住讙专 砖谞讬 讜讛讜讗 讘转讞讬诇转 讛住讙专 砖谞讬 砖诪讗 讗讬谞讜 讬讻讜诇 诇砖转讜拽 讜讛讜讗 讛讚讬谉 讘住讜祝 讛住讙专 砖谞讬:





专讘讬谞讜 讞谞谞讗诇

专' 讬讛讜讚讛 讗讜诪专 爪讚讬谉 诪砖讚讛 讛讗讬诇谉 讻讚专讻讜 讜诪砖讚讛 讛诇讘谉 砖诇讗 讻讚专讻讜:
转"专 讻讬爪讚 讻讚专讻讜 讞讜驻专 讙讜诪讗 讜转讜诇讛 讘讛 诪爪讜讚讛. 讻讬爪讚 砖诇讗 讻讚专讻讜 谞讜注抓 砖驻讜讚 讜诪讻讛 讘拽讜专讚讜诐 讜诪专讚讛 讘注驻专 转讞转讬讛:




讜诪拽专讬谉 讛驻讬专爪讛 讘诪讜注讚. 专讘 讬讜住祝 讗诪专 讘讛讜爪讗 讜讚驻谞讗 讘诪转谞讬转讗 转谞讗 爪专 讘爪专讜专 讻诇讜诪专 注讜诇讛 讘讗讘谞讬诐 讝讜 注诇 讙讘 讝讜 讜讗讬谞讜 讟讞 讘讟讬讟. 



讗诪专 专讘 讞住讚讗 诇讗 砖谞讜 砖诪拽专讬谉 讗转 讛驻讬专爪讛 讗诇讗 讻讜转诇 讙讬谞讛 [讗讘诇 讻讜转诇 讞爪专] 砖谞驻诇 讘讜谞讛 讻讚专讻讜 讗诪专 专讘 讗砖讬 诪转谞讬' 谞诪讬 讚讬拽讗 讚注诇 讻讜转诇 讙讬谞讛 讗诪专' 讛诪砖谞讛 讜诪拽专讬谉 讗转 讛驻讬专爪讛 讘诪讜注讚 讚拽转谞讬 讜讘砖讘讬注讬转 讘讜谞讛 讻讚专讻讜 讚讛讬讻讗 讗讬 谞讬诪讗 讚讞爪专 爪专讬讻讗 诇诪讬诪专 讚讘讜谞讛 讘砖讘讬注讬转 讜讻讬 讘谞讬谉 讘砖讘讬注讬转 诪讬 讗住讬专 讗诇讗 诇讗讜 讚讙讬谞讛 (讜讘讜谞讛 讻讚专讻讜 诪驻谞讬 讛住讻谞讛 砖诇讗 讬驻讜诇 注诇 讘谞讬 讗讚诐) 讜讗注"讙 讚诪讬讞讝讬 讻诪讗谉 讚注讘讬讚 谞讟讬专讜转讗 诇驻讬专讬. 



转谞讬讗 讻讜转诇 讛讙讜讞讛 诇专讛"专 住讜转专 讜讘讜谞讛 讻讚专讻讜 诪驻谞讬 讛住讻谞讛 砖诇讗 讬驻讜诇 注诇 讘谞讬 讗讚诐:




诪转谞讬' 专诪"讗 专讜讗讬谉 讗转 讛谞讙注讬诐 讜讻讜' 转谞讬讗 专' 诪讗讬专 讗讜诪专 专讜讗讬谉 讗转 讛谞讙注讬诐 诇讛拽诇 讻讚讬 诇讟讛专讜 讗讘诇 诇讗 诇讛讞诪讬专 砖讗诐 讗转讛 谞讝拽拽 诇讜 诇讛拽诇 讗转讛 谞讝拽拽 诇讜 诇讛讞诪讬专 砖谞讗' 诇诪讛专讜 讗讜 诇讟诪讗讜. 



讗"专 谞专讗讬谉 讚讘专讬 专讘讬 诪讗讬专 讘诪讜住讙专 讻讬 专讜讗讬谉 诇讛拽诇 诇讟讛专 讗讘诇 诇讗 诇讛讞诪讬专 砖讗诐 讬专讗讛 讻讬 讛讜讗 讟诪讗 讬砖转讜拽 讜讗讜拽诪讛 专讘讛 讘讛住讙专 砖谞讬.





专讬讟讘"讗

谞讜注抓 砖驻讜讚 讻讜'. 驻讬专砖 砖诇讗 讬注砖讛 讙讜诪讗 讻讚专讻讜 讗诇讗 讘砖谞讜讬:



转谞讬讗 专讘讬 砖诪注讜谉 讘谉 讗诇注讝专 讗讜诪专 诇讗 讗诪专讜 砖讚讛 讛诇讘谉 讻讚专讻讜 讜讻讜'. 驻讬' 诇驻讬' 讚讘专讬 专讘谞谉 讚诪转谞讬' 讘讗 讜讛诇讻讛 讻诪讜转诐. 讜讛专诪讘"诐 讝"诇 驻住拽 讻专讘讬 讬讛讜讚讛 谞专讗讛 砖讛讜讗 讙讜专住 讻诪砖谞转谞讜 讚讘专讬 专讘讬 诪讗讬专 讻诪讜 砖讬砖 讘拽爪转 谞住讞讗讜转 讜拽讬讬诪讗 诇谉 讚专讘讬 诪讗讬' 讜专讘讬 讬讛讜讚讛 讛诇讻讛 讻专讘讬 讬讛讜讚讛:



讛转诐 讻讚拽转谞讬 讟注诪讗 诪驻谞讬 讛住讻谞' 讜讗"转 讜讛讻讬 讛讜讛 诪住转讬讬注' 诪讬谞讬' 讻诇诇 讚讛讗 讜讚讗讬 诪讚拽转谞讬 讻讜转诇 讙讜讛讛 诪砖讜诐 住讻谞讛 讛讜讗 讜谞专讗讛 诇讬 讚拽住讘' 讚住转讬专讛 讛讜讗 讚讗诪专讬' 诪驻谞讬 讛住讻讬谞讛 讗讘诇 讘讜谞讛 讛"讛 讻讞爪专 讚注诇诪讗 讚讻讬讜谉 砖谞住转专 讜讗讬谉 讘讜 住讻谞' 诪讛 诇讬 讝讛 讗讜 讞爪专 讚注诇诪讗 讜讗谞谉 讚讞讬谞谉 讚讻诇讛 诪驻谞讬 讛住讻谞讛 讚诇讗 诇讬诪谞注 诪注讬拽专讗 讜讻讚诪讜讻讞 讘讗讬讚讱 诇讬砖谞讗:



讜讛讗 讚拽转谞讬 讻讜转诇 讛讙讜讛讛 诇专"讛 诇讗讜 讚讜拽讗 讗诇讗 诇诪注讜讟讬 诪讜拽爪讛 砖讗讬谉 讚专 砖讜诐 讗讚诐 住诪讜讱 诇讜 讜讘讬专讜砖' 诇讗 讙专讬住 诇讬讛:



讗诪专 专讘 讗砖讬 诪转谞讬' 谞诪讬 讚讬讬拽' 驻讬' 诪转谞讬' 讚讬讬拽' 讚诪讬讬专讬 讘讻讜转诇 讙讜讛讛 讜讻讚诪驻' 讜讗讝讬诇 讜讛讬讬谞讜 住讬讬注转讬' 讚专讘 讞住讚' 讜讗驻砖专 讚诪诪讬诇讗 砖诪注讬' 谞诪讬 转砖诇讜' 诪诪专讬讛 诇讛讻讬 谞拽讟 讻讜转诇 讙讜讛讛 诪砖讜诐 讚讘讻讜转诇 讞爪专 讘讜谞讛 讻讚专讻讜 讜诪讬讛讜 讗讬谞讛 专讗讬讛 讚讗驻砖专 讚谞拽讟 讙讜谞讛 诇讗砖诪讜注讬' 讚砖专讬 讘讛 诇拽专讜转 讜诇讗 讞讬讬砖讬' 讚诪讞讝讬 讻诪砖诪专 砖讚讛讜 讘讝' 讜诪住转讘专' 讚讛讗 讚讘专讬 讛讻诇 讛讬讗 讜讗驻讬' 诇专' 讬讛讜讚讛 讚讘注讬 砖谞讜讬 讘讚讘专 讛讗讘讚 讛讻讗 诪驻谞讬 讛住讻谞' 诪讜讚讛 讜讛讻讬 诪讜讻讞 讘住讜祝 驻' 诪讬 砖讛驻讱 讜讗驻砖专 讚专讘 讬讜住祝 诪讬诪专讗 讚讬讚讬讛 讗驻讬' 诇专' 讬讛讜讚讛 讘注讬 诇诪讬诪专讗 讜讛讬讬谞讜 讚讻讬 驻专讻讬' 诇讬讛 诇讗 驻专拽讬' 讚讗讬讛讜 讚讗诪专 专讘讬 讬讜住讬 讜诪"诪 讛诇讻转讗 讻专' 讬讜住祝 讚讛讗 拽讬讬诪讗 诇谉 讻专' 讬讜住讬 讜专讘 讬讜住祝 讙讜驻讬讛 驻住拽 讛诇讻转讗 讻讜转讬讛:



诪转谞讬' 专' 诪讗讬专 讗讜诪专 专讜讗讬谉 讗转 讛谞讙注讬' 讘诪讜注讚 诇讛拽诇. 驻讬' 诇讚讬谉 讘讛诐 诇讟讛专讛 讜诇讗 诇讛讞诪讬专 诇讚讜谉 讘讛诐 讘讟讜诪讗讛:



讜讞讻诪讬诐 讗讜诪专讬' 诇讗 诇讛拽诇 讜诇讗 诇讛讞诪讬专 讻讟注诪讗 讚诪驻' 讘砖"住 诇专讘讬 讬讜住讬 讚讛讜讗 谞讬讛讜 专讘谞谉 讚讛讻讗 讜讛诇讻转' 讻讜转讬讛:



讜注讜讚 讗诪专 专讘讬 诪讗讬专 拽讜诇讗 讗讞专转 讘诪讜注讚 诪诇拽讟 讗讚诐 讜讻讜' 诪驻谞讬 砖砖诪讞讛 讛讜讗 诇讜 驻专讬砖谞讗 讘砖"住 讚讛"拽 讗注"讙 讚讘讬诪讬诐 讚讞讜诇 讗讘诇 讛讜讗 诇讜 讜讞讬讬讘 诇讛转讗讘诇 注诇讬讛诐 讻诇 讛讬讜诐 注讻砖讬讜 砖诪讞转 专讙诇 讚讜讞讛 讗讜转讜 讗讘讬诇讜转:



专讘讬 讬讜住讬 讗讜诪专 讗讘诇 讛讜讗 诇讜 谞专讗讬谉 讚讘专讬诐 讚诇讗讜 诪砖讜诐 讚住讘讬专讗 诇讬讛 讚讗讘讬诇讜转讗 讞诇讛 讘诪讜注讚 讚讛讗 讗讘讬诇讜转 讚专讘谞谉 讛讜讗 讜讛讬讗讱 讞诇 讘诪讜注讚 讜讛诇讗 讙讚讜诇讛 诪讝讜 讗诪专讜 砖讗讬谉 讗讘诇讜转 讘诪讜注讚 讗诇讗 讛"驻 讚诪"诪 讗讘诇 讛讜讗 诇注爪诪讜 讚诇讗 住讙讬讗 砖诇讗 讬转讗讜谞谉 讜诇讗 讬注讜专专 砖诪讞转讜 讜讛诇讻转讗 讻专讘讬 讬讜住讬:

讜讛拽砖讜 注诇讬讜 讘转讜住驻讜转 砖谞专讗讛 诪讚讘专讬讜 讻讬 诪爪讜专注 诪讜住讙' 诇讗 讛讬讛 诪砖讜诇讞 讞讜抓 诇诪讞谞讛 讜爪讜转' 讚注诇诪讗 讛讜讛 诇讬讛 讜讗诇讜 讗谞谉 讗诪专讬谞谉 讘驻"拽 讚诪讙诇讛 讙讘讬 讛讗 讚转谞谉 讗讬谉 讘讬谉 诪爪讜专注 诪讜住讙专 诇诪爪讜专注 诪讜讞诇讟 讗诇讗 驻专讬注讛 讜驻专讬诪讛 讛讗 诇注谞讬谉 砖诇讜讞 讝讛 讜讝讛 砖讜讬谉 讜讚专砖讬谞谉 讻诇 讬诪讬 讗砖专 讛谞讙注 讘讜 讻诇 讬诪讬 诇专讘讜转 诪诪讜专注 诪讜住讙专 讜谞专' 讻讬 专砖"讬 讝"诇 住讘专 讻讬 诪爪讜专注 诪讜住讙专 讻讬讜谉 砖注讚讬讬谉 讚讬谞讜 讗讬谉 诇讜 砖诇讬讞 诪诪砖 讗讘诇 讬砖 诇讜 注谞讬谉 砖诇讜讞 砖讗讬谉 诇讜 诇爪讗' 讞讜抓 讘讬谉 讘谞讬 讗讚诐 讜讗诇讜 讬砖讘 诪讜砖讘讜 讟诪讗 讜诪驻谞讬 讛拽讜砖讬讗 砖讗诪专谞讜 转驻砖讜 讘转讜住驻转 砖讟讛 讗讞专转 讚讻诇 讛讬讻讗 讚驻诇讬讙讬 讘诪讜住讙专 讗讬谉 讻讗谉 讚讘专 诪砖讜诐 爪讜转讗 讗诇讗 讛讞讜诪专 讜讛讛驻住讚 砖讬砖 讘讚讘专 讛讜讗 诪驻谞讬 讻砖诪讞诇讬讟讜 讟注讜谉 驻专讬诪' 讜驻专讬注讛 砖讛讜讗 谞讜讜诇 讙讚讜诇 讜专"诪 住讘专 专讜讗讬谉 讚讗讬 讟诪讗 讛讜讗 讛讻讬 砖转讬拽 讜诇专讘讬 讬讜住讬 讗讬谉 专讜讗讬谉 讚讛讗 诇讗 诪爪讬 砖转讬拽 讜讬讞诇讬讟谞讜 讜讬讟注讬谞谞讜 谞讜讜诇 驻专讬注讛 讜驻专讬诪' 讜诇讗 讞讝讬 诇砖"住 讚讗讚讻专 讛讻讗 注谞讬讬谉 爪讜转讗 讗讘诇 讟注诪讗 讚爪讜转讗 砖讬讬讱 讘讛讗讬 讚讗驻诇讬讙讜 讘诪讜讞诇讟 讜讻诪讜 砖驻专砖"讬 讝"诇 诪诪砖 讚专"诪 住讘专 专讜讗讬谉 诇讛拽诇 讜讬讗诪专 讟讛讜专 讚爪讜讜转讗 讚注诇诪讗 注讚讬驻讗 诇讬讛 讜专' 讬讜住讬 住讘专 讗讬谉 专讜讗讬谉 讗讜转讜 讻诇诇 讚讗诇讜 诇讛讞诪讬专 诇讗 诪讬讚讬 注讘讬讚 讻讚讗诪专谉 诪讜讞诇讟 讛讜讗 讜诪讜讞诇讟 讛讬讛 讜讗诐 专讜讗讛 讟讛讜专 讛讗 诇讗 诪讬爪讬 砖转讬拽 讜讛讬讗 讘讞讜诪专讗 讘讟讛专转讜 讚爪讜转讗 讚讗砖转讜 注讚讬驻讗 诇讬讛 讜诇驻讬 砖讬讟讛 讝讜 讬砖 讛驻专砖 讙诐 讘讝讛 拽爪转 诇专砖"讬 讝"诇 讻讬 注讻砖讬讜 专讘讬 讬讜住讬 诇注讜诇诐 住讜讘专 爪讜讜转讗 讚讗砖转讜 注讚讬驻讗 诇讬讛 诪爪讜讜转讗 讚注诇诪讗 讜诇讗 讬讗诪专 驻注诪讬诐 讻讱 讜驻注诪讬诐 讻讱 讻诪讜 诇驻讬' 专砖"讬 讝"诇 讜专讘讬 讘讗 讜讛讻专讬注 讜驻诇讬讙讬 转谞讗讬 讗诇讬讘讗 讚讬讚讬讛 讘专讬讬转讗 拽诪讬讬转讗 讗讜诪专 讗诇讬讘讗 讚专讘讬 爪讜转讗 讚讗砖转讜 注讚讬驻讗 诇讬讛 讜讗讬讚讱 讚诪驻讬讱 诇讛 住讘专 爪讜转讗 讚注诇诪讗 注讚讬驻讗 讜诇讗 讻讚专讱 专砖"讬 讝"诇 讚诇转专转讬 诪转谞讬转讗 专讘讬 讗讬转 诇讬讛 讟注诪讗 讚专讘讬 讬讜住讬 讚诇讗 诪讬爪讬 砖转讬拽. 讗诇讗 讗诇讬讘讗 讚讘专讬讬转讗 拽诪讬讬转讗 住讜讘专 讻专讘讬 诪讗讬专 讘讟注诪讬讛 讚诪讬爪讬 砖转讬拽 诇讗讬讚讱 讘专讬讬转讗 住讜讘专 讘讟注诪讗 讚专讘讬 讬讜住讬 讚诇讗 诪讬爪讬 砖转讬拽 讜讛"驻 讘专讬讬转讗 拽诪讬讬转讗 转谞讬 谞专讗讬谉 讚讘专讬 专"诪 讘诪讜住讙专 讻诇讜诪专 讚专讜讗讬谉 讚讛讗 讬砖 讛专讜讗讛 讘讚讘专 讜专讗讜讬 诇讟专讜讞 注诇讬讜 讚讗讬 讟讛讜专 讬讗诪专 讟讛讜专 讜讛专讬 讛讜讗 讟讛讜专 讙诪讜专 讜讗讬 讗诪专转 讟诪讗 讬专讗讛 讟诪讗 讜讬讟注谞谞讜 驻专讬注讛 讜驻专讬诪讛 讛讗 诇讬' 讚住讘讬' 诇谉 讚诪讬爪讬 砖转讬拽 讜讚讘专讬 专讘讬 讬讜住讬 讘诪讜讞诇讟 砖讗讬谉 专讜讗讬谉 讻诇诇 讚讛讗 讗讬 讞讝讬 讟讛讜专 讜讬讗诪专 讟讛讜专 讬驻住讚谞讜 讚爪讜转' 讚讗砖转讜 注讚讬驻讗 诇讬讛 诪讗讬 讗诪专转 讚讗讬 诪讬谞讬 砖转讬拽 讗"讻 讟讜专讞 专讗讬讛 讝讜 诇诪讛 讚讛讗 诇讗 诪注诇讛 讜诇讗 诪讜专讬讚 诇讗 诇讟诪讗 讜诇讗 诇讟讛专 讜诇讗讬讚讱 讘专讬讬转讗 谞专讗讬谉 讚讘专讬 专讘讬 诪讗讬专 讘诪讜讞诇讟 讚专讜讗讬谉 讚讛讗讬 讗讬 讟讛讜专 讬讗诪专 讟讛讜专 讜诇讗 诪讬爪讬 砖转讬拽 爪讜转讗 讚注诇诪讗 注讚讬驻讗 诇讬讛 讜谞专讗讬谉 讚讘专讬 专讘讬 讬讜住讬 讘诪讜住讙专 砖讗讬谉 专讜讗讬谉 讚讛讗 讗讬 讞讝讬 讟诪讗 诇讗 诪讬爪讬 砖转讬拽 讜讬讟注讬谞谞讜 驻专讬注讛 讜驻专讬诪讛 讚讗诇讜 爪讜转讗 诇讗 砖讬讬讱 诇讛讝讻讬专 诇砖讬讟讛 讝讜 讻讚讗讬讬专讬 讘注谞讬谉 诪讜住讙专 讻讚讻转讬讘谞讗 诇注讬诇. 讜讗"转 诇驻讬 砖讬讟讛 讝讜 讛讬讻讬 诇讗 讗诪专讬谞谉 讘砖"住 讚驻诇讬讙讬 讛谞讬 诪转谞讬讬转讗 讚专"诪 住讘专 诪讬爪讬 砖转讬拽 讜诪专 住讘专 诇讗 诪讬爪讬 讻讬 讛讬讻讬 讚讗诪专讬谞谉 讚驻诇讬讙讬 讘爪讜转讗 讚注诇诪' 讜爪讜转讗 讚讗砖转讜 讬"诇 讚诇讗 讟专讞 讜讞讚' 诪讬谞讬讬讛讜 谞拽讟 转讚注 砖讛转诇诪讜讚 诇讗 讛讝讻讬专 讘驻讬' 讟注诐 诪讞诇讜拽转谉 砖诇 专"诪 讜专讘讬 讬讜住讬 讘诪讜讞诇讟 讗驻讬诇讜 诇砖讬讟转 专砖"讬 讝"诇 讜诪讻诇诇 讚讘专讬 专讘讬 讛讜讗 讚砖诪注讬谞谉 诇讛 讜诪驻谞讬 讝讛 诇讗 讞砖 讛砖"住 诇讜诪专 讙诐 讻谉 讘驻诇讜讙转讗 讚诪转谞讬讬转讗 讗诇讗 讗讜转讜 讛讟注诐 砖讗讬谞讜 爪专讬讱 诇诇诪讜讚 诪诪谞讜 诪讞诇讜拽转谉 砖诇 专讘讬 讬讜住讬 讜专"转 讘讚讬谉 诪讜讞诇讟 讚专"诪 住讘专 爪讜转讗 讚注诇诪讗 注讚讬驻讗 讜专讘讬 讬讜住讬 住讘专 爪讜转讗 讚讗砖转讜 注讚讬驻讗. 讜拽砖讬讗 诇讛讜 诇诪专谞谉 讝"诇 讘注诇讬 讛转讜住驻讜' 讝"诇 诇讻讜诇讛讜 驻讬专讜砖讬 讛讬讻讬 讗诪专讬' 诇注讬诇 讚讘讛住讙专 专讗砖讜谉 讻"注 驻诇讬讙讬 讚讞讝讬 诇讬讛 讚讛讗 讗讬转 诇谉 诇诪讬讞砖 砖诪讗 讬诪爪讗 讻讬 驻砖讛 讛谞讙注 讜讬爪讟专讱 诇讛讞诇讬讟 讜诇专讘讬 讬讜住讬 诇讗 诪爪讬 砖转讬拽 讜讬讟注谞谞讜 驻专讬注' 讜驻专讬诪' 讗讜 砖诇讜讞 诇专砖"讬 讝"诇 讻诪讜 讛讟注诐 砖讗诪专谞讜 讘诪讜住讙专 砖谞讬 讚讘砖诇诪讗 讗诇讜 讞讝讬 讟讛讜专 讜讬讟讛专谞讜 讗"谞 砖注诪讚 讘注讬谞讜 讜讬谞讬讞谞讜 讘讛住讙专讜 谞讬讞讗 讚诇讗 讛驻住讬讚 讗诇讗 讗诐 讬专讗讛 砖驻砖讛 拽砖讬' 讜转讬专爪讜 讚讘讛住讙' 专讗砖讜谉 讗驻讬' 专' 讬讜住讬 诪讜讚讛 讚诪讬爪讬 砖转讬拽 讚讛讗 讻转讬讘 诇讟讛专讜 讗讜 诇讟诪讗讜 讜讝讛 讘诪讜住讙专 砖谞讬 讗讜 诪讜讞诇讟 砖讗讬谉 注诇讬讜 讗诇讗 砖谞讬 讚讬谞讬谉 讟讛专讛 讗讜 讟讜诪讗讛 讚转' 讗讘诇 讘讛住讙专 专讗砖讜谉 讚砖讬讬讱 讘讬讛 讚讬谉 讗讞专 讘专 诪讟讛专讛 讗讜 讟讜诪讗讛 诇讗 讗讬讬专讬 讻诇诇 讜诪讬爪讬 砖转讬拽 讜讝讛讜 诪讛 砖讞讚砖 诇谞讜 讛砖"住 诇讜诪' 讚讞讝讬 诇讬' 诇讜诪' 讚讗驻讬' 讬专讗讛 砖驻砖讛 诪讬爪讬 砖转讬拽 讚讗诇讜 诪驻谞讬 讛砖谞讬 讚专讻讬' 诇诪讛 讬讟专讞 诇专讗讜转讜 讻诇诇 讗诇讗 讜讚讗讬 讛讗 讗转讗 诇讗砖诪讜注讬' 讜讘讝讛 注诇转讛 砖诪讜注转谞讜 爪讞 讘注"讛 讬转' 讜讬转'. 讜讛讗 讚讗诪专 专讘讬 讬讜讞谞谉 讻讬 讬讜转诐 讛讬讛 诇讜 诇注讜讝讬讛讜 讘讬诪讬 讞诇讜讟讜 讛讗专讬讻讜 讛专讘讛 讘驻讬专讜砖讬诐 讘驻讬专砖 讚讘专 讝讛 讜讝讛 讜拽爪讜专谉 砖诇 讚讘专讬诐 诪驻讜专砖 讛讜讗 讘诪拽专讗讜' 讻讬 讬专讘注诐 诪诇讱 讘讬砖专讗诇 诪"讗 砖谞讛 讜注讜讝讬讛讜 讚讛讬讬谞讜 注讝专讬讛 诪诇讱 讘讬讛讜讚讛 讬"讘 砖谞讛 讜讻谉 诪驻讜专砖 讻讬 讬讜转诐 讘谉 注讜讝讬讛讜 讻砖诪转 讗讘讬讜 讜诪诇讱 讛讜讗 讘讬讛讜讚讛 讛讬讛 讘谉 讻"讛 砖谞讛 讜注讻砖讬讜 诪爪讬谞讜 砖谞讬 讻转讜讘讬诐 住讜转专讬谉 讝讛 诇讝讛 讻讬 讻转讜讘 讗讞讚 讗讜诪专 讻讬 讝讻专讬讛 讘谉 讬专讘注诐 诪诇讱 讘讬砖专讗诇 讻砖讛讬讜 诪讜谞讬谉 诇"讞 砖谞讬诐 诇诪诇讻讜转 注讜讝讬讛讜 讜讗"讻 讻砖诪诇讱 讝讻专讬讛 讝讛 砖诇诪讛 诪诇讻讜转 讬专讘注诐 讗讘讬讜 砖讛讜讗 诪"讗 砖谞讬诐 讜谞诪爪讗转 讗讜诪专 砖拽讚诪讛 转讞诇转 诪诇讻讜转讜 砖诇 讬专讘注' 注诇 讬砖专讗诇 诇转讞诇转 诪诇讻讜转讜 砖诇 注讜讝讬讛讜 注诇 讬讛讜讚讛 讙' 砖谞讬诐 讘诇讘讚 讻讬 讻砖讝讛 诪讜谞讛 诇"讞 讝讛 诪讜谞讛 诪"讗 讜谞诪爪讗转 讗讜诪专 注讜讚 讻讬 注讜讝讬讛讜 讛讬讛 讗讞专讬 讬专讘注诐 讬"讚 砖谞讛 讻诪讜 砖讬砖 诪诇"讞 注讚 谞"讘 讜诪爪讬谞讜 讻转讜讘 讗讞讚 讗讜诪专 砖住讜转专 砖谞讬 讚讘专讬诐 讛诇诇讜 砖讗讜诪专 讻讬 诪诇讱 注讜讝讬讛讜 注诇 讬讛讜讚讛 诇讻"讝 砖谞讬诐 诇诪诇讻讜转 讬专讘注诐 注诇 讬砖专讗诇 讜讗"讻 拽讚诪讛 诪诇讻讜转 讬专讘注诐 诇诪诇讻讜转 注讜讝讬讛讜 讻"讝 砖谞讬诐 讜诪转 讬专讘注诐 诇转砖诇讜诐 诪"讗 砖谞讬诐 砖诇讜 讻砖讛讬讛 诪讜谞讛 注讜讝讬讛讜 讬"讚 砖谞讬诐 讻讬 讬"讚 砖谞讬诐 讬砖 诪讻"讝 注讚 诪"讗 讜讞讬讛 讗讞专讬讜 注讜讝讬讛讜 诇"讞 砖谞讬诐 讻诪讜 砖讬砖 诪讬"讚 注讚 谞"讘 砖诪诇讱 讗讘诇 驻讬专砖 诇谞讜 专讘讬谞讜 讛拽讚讜砖 讘讬讬砖讜讘 诪拽专讗讜转 讻讬 讘讜讜讚讗讬 讛讜讗 讻诪讜 讛讻转讜讘 讛专讗砖讜谉 砖诇讗 拽讚诐 讬专讘注诐 诇注讜讝讬讛讜 讗诇讗 讙' 砖谞讬诐 讜讗讬讚讱 拽专讗 讚拽讗诪专 砖诪诇讱 注讜讝讬讛讜 讘讻"讝 砖谞讬诐 诇讬专讘注诐 讝讛 讛讬讛 诪诇讻讜转 讞讚砖讛 砖谞转谞讙注 注讜讝讬讛讜 讜诇讗 讛讬讛 讬讜爪讗 讜讘讗 诇讚讬谉 讜诇诪诇讞诪讛 讗诇讗 砖谞转谞讜 诇讜 爪专讻讬讜 诪谉 讛讗讜爪专讜转 讜注讜砖讬谉 讗驻住谞讬讗 讜诪诇讞诪' 诪注诇 驻讬讜 讜讚专讱 讻讘讜讚 讚讘专 讛讻转讜讘 (诪注转) 讜转讞诇转 爪专注转讜 砖诇 注讜讝讬讛讜 讛讬讛 讘讻"讝 诇讬专讘注诐 砖讛诐 讻"讚 诇注讜讝讬讛讜 讻讬 讙' 砖谞讬诐 拽讚诪讜 讬专讘注诐 讜讛讬讛 诪爪讜专注 注讚 讬讜诐 诪讜转讜 讚讛讬讬谞讜 诪讻"讚 砖谞讛 注讚 谞"讘 讜讛诐 诇"讞 砖谞讬诐 讜讗诇讜 讻砖诪转 讛讬讛 讬讜转诐 讘谞讜 讘谉 讻"讛 砖谞讛 讗"讻 讛讬讛 讛讜专转讜 讜诇讬讚转讜 诇讙' 砖谞讬诐 砖诇 爪专注转讜 砖诇 注讜讝讬讛讜 讜诇专讘讬 讬讜住讬 讘专 讬讛讜讚讛 讚讗诪专 诪讜讞诇讟 讗住讜专 讘转砖诪讬砖 讛诪讟讛 讜讚讗讬 诇讗 谞讬讞讗 诇谉 诇诪讬诪专 讚住"诇 砖讛讬转讛 讛讜专转讜 讘讗讬住讜专 注砖讛 讜讘驻住讜诇 讬讜讞住讬谉 砖讗诐 诇讗 讻谉 诇讗 讛讬讜 诪诪诇讬讻讬谉 讗讜转讜 讗诇讗 讛讜讗 讛讬讛 住讜讘专 讻讬 讘讝诪谉 讗讞' 诪诇讻讜 讬专讘注诐 讜注讜讝讬讛讜 讜诇讗 拽讚诪讜 讝讛 诇讝讛 讻诇讜诐 讜讗"转 讗"讻 讛讬讗讱 诪诇讱 讝讻专讬讛 讘谉 讬专讘注诐 砖谞转 诇"讞 诇注讜讝讬讛讜 砖讛讜讗 砖谞转 诇"讞 讙"讻 诇讗讘讬讜 诇讬专讘注诐 讜讛诇讗 讬专讘注诐 讗讘讬讜 诪诇讱 诪"讗 砖谞讛 讬讗诪专 诇讱 讻讬 讬专讘注诐 讛诪诇讬讱 诇讘谞讜 讝讻专讬讛 讘讞讬讬讜 讙' 砖谞讬诐 砖讛讬讛 讬专讗 砖诇讗 讬诪诇讬讻讜讛讜 讘诪讜转讜 诇驻讬 砖转驻砖 诪诇讻讜转 讬砖专讗诇 诪专讞讘注诐 砖诇讗 讻讚讬谉 诪注转讛 讻砖谞爪讟专注 注讜讝讬讛讜 砖谞转 讻"讝 诇讬专讘注诐 讛讬讛 讛讜讗 讙"讻 诪讜谞讛 讻"讝 讜讛讬' 诪爪讜专注 注讚 讬讜诐 诪讜转讜 诪讻"讝 注讚 谞"讘 砖讛诐 讻"讛 砖谞讬诐 讜讬讜转诐 讘谞讜 讙"讻 讛讬讛 讘谉 讻"讛 砖谞讬诐 讗诇讗 砖讛讻"讛 砖诇 讬讜转诐 讛讬讜 砖诇诪讬诐 诪诪砖 讜讛谞"讘 砖诇 注讜讝讬讛讜 讛讬讜 诪拽讜讟注讬谉 讗"讻 讛讬转' 讛讜专转讜 讜诇讬讚转讜 砖诇 讬讜转诐 转讜讱 砖谞转 注砖专讬诐 讜讝' 诇注讜讝讬讛讜 讘注讜讚讜 讟讛讜专 讻讬 讛讜讗 诇讗 谞爪讟专注 注讚 砖转砖诇讬诐 讻诇 砖讘注 讜注砖专讬诐 讜讻诇 砖谞转 注砖专讬诐 讜讝' 讛讬讛 讟讛讜专 讜讛驻住拽谞讜 讘讟讛专讛:





讛诪讗讬专讬

诪讛 砖讗诪专讜 讘诪砖谞讛 讘讛讬转专 爪讬讚转 讛讗讬砖讜转 讜讛注讻讘专 讘砖讚讛 讗讬诇谉 诪讜转专 诇讙诪专讬 讜讻讚专讻讜 讗讘诇 砖讚讛 诇讘谉 讗讬谞讜 爪讚 讘讜 讗诇讗 讘砖谞讜讬 讜讗诐 讛讬讛 砖讚讛 诇讘谉 讝讛 住诪讜讱 诇砖讚讛 讗讬诇谉 讜诪转讬专讗 砖诪讗 讬讻谞住讜 诪砖讚讛 诇讘谉 诇砖讚讛 讗讬诇谉 诪讜转专 讗祝 讘讻讚专讻讜 讜诪讙讚讜诇讬 讛诪讞讘专讬诐 驻住拽讜 砖砖讚讛 诇讘谉 讗讬谞讜 爪讚 讘讜 讻诇诇 讜讗诐 讛讬讛 住诪讜讱 诇砖讚讛 讗讬诇谉 爪讚 讘讜 砖诇讗 讻讚专讻讜 讜诪讛讜 讻讚专讻讜 诇注谞讬谉 讝讛 砖讬讞驻讜专 讙讜诪讗 讘诪拽讜诐 砖讛注讻讘专 诇砖诐 讜驻讜专砖 砖诐 诪爪讜讚讛 讜诪讛讜 砖诇讗 讻讚专讻讜 砖讬讛讗 谞讜注抓 砖驻讜讚 讘拽专拽注 讜诪讻讛 注诇讬讜 讘拽专讚讜诐 讜驻讜专砖 诪爪讜讚讛 诪讘讞讜抓 讜诪谞讬讚 讗转 讛讗专抓 讘砖驻讜讚 讜讛讬讗 讬讜爪讗讛 讜谞讬爪讜讚转:



诪讛 砖讗诪专讜 讘诪砖谞讛 讘注谞讬谉 驻讬专爪讛 砖讗讬谞讜 讘讜谞讛 讗讜转讛 讻讚专讻讛 讘诪讜注讚 讗讬谉 讛讚讘专讬诐 讗诪讜专讬诐 讗诇讗 讘讙谞讛 讜驻专讚住 讜讻讬讜爪讗 讘讛诐 讗讘诇 砖诇 讞爪专 讗讜 砖诇 讘讬转 爪专讬讱 讛讜讗 诇砖诪讬专讛 诪注讜诇讛 讜讘讜谞讛 讗讜转讛 讻讚专讻讜 讜诪"诪 讗诐 讛讬讛 砖诐 讻讜转诇 讗讬谞讜 住讜转专讜 注诇 诪谞转 诇讘谞讜转 讻讚讬 诇讬驻讜转讛 讗讜 诇讞讚砖讛 讜讗诐 讛讬讛 讛拽讬专 谞讟讜讬 讜诪转讬专讗 砖诪讗 讬驻讜诇 住讜转专讜 讜讘讜谞讛讜 讻讚专讻讜 诪驻谞讬 讛住讻谞讛 讜讗讬谉 讞诇讜拽 讘讝讛 讘讬谉 砖谞讜讟讛 诇专砖讜转 讛专讘讬诐 诇谞讜讟讛 诇讞爪专 讗讜 诇诪讘讜讬 讜诪讛 砖讻转讜讘 讘住驻专讬诐 讻讜转诇 讛讙讜讞讛 诇专砖讜转 讛专讘讬诐 诇讗讜 讚讜拽讗:



砖讘讬注讬转 讛讜转专 讘谞讬谉 讝讛 讘讙谞转讜 讗祝 讘讻讚专讻讜 注诇 讛讚专讱 砖驻讬专砖谞讜 讘诪砖谞讛 讗诇讗 砖讬砖 讘诪拽讜诐 讗讞专 转谞讗讬 注诇 讝讛 讚讜拽讗 讘讬谞讜 讜讘讬谉 专砖讜转 讛专讘讬诐 讗讘诇 诇讗 讘讬谞讜 讜讘讬谉 讞讘讬专讜:



讞讜专讬 谞诪诇讬诐 讗祝 讛诐 诪驻住讬讚讬诐 讗转 讛讝专注讬诐 讜诪讜转专 诇讛讞专讬讘谉 讘诪讜注讚 讘住转讬诪转 讞讜专讬讛谉 讗讜 讘讻诇 讚讘专 砖讗驻砖专 诇讜 诇讛讞专讬讘谉 讜谞讜讛讙讬谉 讛讬讜 讘讞讜专讘谉 讝讛 诇讛讘讬讗 诪诪拽讜诐 讛专讞讜拽 注驻专 诪讞讜专 讗讞专 砖诇 谞诪诇讬诐 讜谞诪诇讬诐 注诪讜 讜谞讜转谉 诇转讜讱 讞讜专 讝讛 讜住讜转诐 讜诪转讜讱 砖讗讬谉 讛谞诪诇讬诐 诪转注专讘讬诐 讞讜谞拽讬诐 讗诇讜 讗转 讗诇讜 注讚 砖讬讞谞拽讜 讻诇诐 讜砖讬注讜专 专讬讞讜拽 讝讛 注讚 驻专住讛 讗讜 砖讬讛讗 谞讛专 讘讬谞讬讛诐 砖诇讗 讛讬讛 讘讜 诪拽讜诐 诇注讘讜专 诪专讜讞 讝讛 砖诇 谞讛专 诇专讜讞 讗讞专 砖讘讜:



讛诪砖谞讛 讛砖诇讬砖讬转 专' 诪讗讬专 讗讜诪专 专讜讗讬谉 讗转 讛谞讙注讬诐 讘转讞诇讛 诇讛拽诇 讗讘诇 诇讗 诇讛讞诪讬专 讜讞讻诪讬诐 讗讜诪专讬诐 诇讗 诇讛拽诇 讜诇讗 诇讛讞诪讬专 讗诪专 讛专"诐 讻讘专 讬讚注转 讻讬 诪谉 讛谞讙注讬诐 砖讗诪专 讛砖诐 讘讛诐 讜讛住讙讬专讜 讛讻讛谉 砖讘注转 讬诪讬诐 讜诪讛诐 砖讗诪专 讛砖诐 讘讛诐 [砖诐] 讜讛住讙讬专讜 砖讘注转 讬诪讬诐 砖谞讬转 讜诪讞诇拽讜转诐 讛讜讗 讘专讗讬讬转讜 讘讛住讙专 砖谞讬 专' 诪讗讬专 讗讜诪专 讻讬 讗诐 专讗讛 讗讜转讜 砖讟讛专 讗讜诪专 诇讜 讟讛讜专 讗转讛 讜讗诐 专讗讛 讗讜转讜 砖谞讟诪讗 砖讜转拽 讜讝讛讜 注谞讬谉 讗诪专讜 诇讛拽诇 讜诇讗 诇讛讞诪讬专 讜讞讻诪讬诐 诇诪讚讬诐 诪诪讗诪专讜 诇讟讛专讜 讗讜 诇讟诪讗讜 讜讻讬讜谉 砖专讗讛讜 注诇 讻诇 驻谞讬诐 讬砖 诇讜 诇讚讜谉 讜诇讜诪专 讟讛讜专 讗讜 讟诪讗 讜讗讬谉 诇讜 诇砖转讜拽 讜诇驻讬讻讱 讗讬谞讜 专讜讗讛 讘诪讜注讚 讻讚讬 砖诇讗 讬讟诪讗谞讜 讜讬讚讗讙 讘诪讜注讚 讜讛砖诐 讗诪专 讜砖诪讞转 讘讞讙讱:



讗诪专 讛诪讗讬专讬 讛讻讜谞讛 诇讛转讞讬诇 讘讛 讘讘讬讗讜专 讛讚讘专讬诐 砖讗讬 讗驻砖专 诇注砖讜转谉 讘诪讜注讚 讜讗诪专 注诇 讝讛 专讜讗讬谉 讗转 讛谞讙注讬诐 诇讛拽诇 讗讘诇 诇讗 诇讛讞诪讬专 讻诇讜诪专 砖讗诐 专讜讗讛 讘讜 住讬诪谞讬 讟讛专讛 讗讜诪专 诇讜 讟讛讜专 讗转讛 讜讛专讬 讛讜讗 诪砖诪讞讜 讗讘诇 诇讗 诇讛讞诪讬专 讻诇讜诪专 砖讗诐 专讜讗讛 讘讜 住讬诪谞讬 讟讜诪讗讛 讗讬谞讜 诪讟诪讗讜 讗诇讗 砖讛讜讗 砖讜转拽 讜注讜诪讚 讘讞讝拽转讜 砖讛讬讛 专' 诪讗讬专 住讜讘专 讛专砖讜转 讘讬讚 讻讛谉 诇砖转讜拽 讜讞讻"讗 砖讗讬谉 专讜讗讬谉 讻诇诇 砖诪转讜讱 砖讛讜讗 讘讗 诇讛拽诇 讘讗 诇讛讞诪讬专 砖讗讬谉 讛讻讛谉 专砖讗讬 诇砖转讜拽 讗诇讗 诪讗讞专 砖注讬讬谉 讘讜 讜讛讻讬专 讘讜 住讬诪谞讬 讟讜诪讗讛 注诇讬讜 诇讟诪讗讜 讜讛诇讻讛 讻讞讻诪讬' 讜讘转谞讗讬诐 讬讚讜注讬诐 讻诪讜 砖讬转讘讗专 讘讙诪专讗:



讝讛讜 讘讬讗讜专 讛诪砖谞讛 讜诪讛 砖讘讗 注诇讬讛 讘讙诪专讗 讻讱 讛讜讗 爪专讬讱 砖转讚注 砖讘讗专讘注讛 讚讘专讬诐 爪专讬讱 讗讚诐 诇讛专讗讜转 谞讙注讜 诇讻讛谉 讛专讗砖讜谉 讟讛讜专 诪转讞诇转讜 砖讛讻讬专讜 讘讜 讘谞讬 讗讚诐 住讬诪谞讬 爪专注转 讗讜 砖讛讜讗 诪讻讬专谉 讘注爪诪讜 讜讛讜讗 砖讛诇讘讬谉 讛讘砖专 诪转讜讱 讛谞讙注 爪专讬讱 讛讻讛谉 诇专讗讜转 讗诐 诇讟诪讗讜 诪讬讚 讘住讬诪谞讬诐 讬讚讜注讬诐 讜讛诐 砖注专 诇讘谉 讗讜 诪讞讬讛 讘转讜讱 讛谞讙注 讗诐 诇讟讛专讜 讗诐 讗讬谞讜 诇讜讘谉 砖诇 爪专注转 讜讗讬谉 讘讜 砖注专 诇讘谉 讜诪讞讬讛 讛讚专讱 讛砖谞讬 诇住讜祝 砖讘注讛 砖诇 讛住讙专 专讗砖讜谉 爪专讬讱 讛讻讛谉 诇专讗讜转讜 讗诐 诇讟诪讗讜 讘住讬诪谞讬诐 讬讚讜注讬诐 讜讛诐 砖注专 诇讘谉 讜诪讞讬讛 讜驻砖讬讜谉 讗诐 诇讟讛专讜 讘砖讗讬谉 砖诐 讗讞讚 诪讗诇讜 讜讻讛讛 讛谞讙注 讗诐 诇讛住讙讬专讜 砖谞讬转 讗诐 讗讬谉 砖诐 讗讞讚 诪讗诇讜 讜诇讗 讻讛讛 讗诇讗 砖注诪讚 讘注讬谞讬讜 讛讚专讱 讛砖诇讬砖讬 讛讜讗 诇住讜祝 讛住讙专 砖谞讬 诇讟诪讗讜 讘讗讞讚 诪讛住讬诪谞讬诐 讗讜 诇讟讛专讜 讗祝 讘注诪讚 讘注讬谞讬讜 讜讗讬谉 砖诐 注讜讚 讛住讙专 讜注讚 讻讗谉 讛讜讗 谞拽专讗 诪爪讜专注 诪讜住讙专 讛讚专讱 讛专讘讬注讬 砖讟诪讗讜 讛讻讛谉 讜讛讜讞诇讟 讜诇讘住讜祝 讬诪讬诐 讛讻讬专 讘注爪诪讜 住讬诪谞讬 专驻讜讗讛 讜诪转讜讱 讻讱 讛讜讗 诪专讗讛 讗转 住讬诪谞讬讜 诇讻讛谉 诇讚讜谞讜 讘讚讬谉 讟讛专转 诪爪讜专注 讜讬讜爪讗 诪讬诪讬 讞诇讜讟讜 诇讬诪讬 住驻讬专讜 砖住讜驻专 砖讘注讛 砖讘讬谉 转讙诇讞转 诇转讙诇讞转 讻讚讬谉 讛讗诪讜专 讘讟讛专转 诪爪讜专注:



谞诪爪讗讜 讗专讘注讛 讚讘专讬诐 讘专讗讬讬转 谞讙注讜 讜砖诇砖讛 砖诪讜转 讘注谞讬谞讜 讜讛诐 讬诪讬 讛住讙专 讬诪讬 讛讞诇讟 讬诪讬 住驻讬专讛 谞讟讛专 诪转讜讱 讛住讙专 讗讬谞讜 爪专讬讱 住驻讬专讛 讜诇讗 拽专讘谉 讗诇讗 讟讛讜专 诪讬讚 讻砖讗专 讘谞讬 讗讚诐 讗讘诇 谞讟讛专 诪转讜讱 讛讞诇讟 讛讜讗 讛讜讗 砖爪专讬讱 住驻讬专讛 讜砖讗专 讚讬谞讬谉 讛讗诪讜专讬谉 讘讟讛专转 诪爪讜专注 讜砖诇砖讛 砖诪讜转 讗诇讜 讗祝 讚讬谞讜 诪砖转谞讛 讘讛诐 讜讛讜讗 砖讬诪讬 讛住讙专 讘讬谉 专讗砖讜谉 讘讬谉 砖谞讬 讟注讜谉 砖诇讜讞 讜讗住讜专 讘转砖诪讬砖 讛诪讟讛 讜诪讟诪讗 讘讗讛诇 讟讜诪讗讛 讛讗诪讜专讛 注诇讬讜 讘讗讛诇 注诇 讛讚专讱 砖讘讬讗专谞讜讛 讘诪住讻转 讘专讻讜转 讗讘诇 讗讬谞讜 讟注讜谉 驻专讬注讛 讜驻专讬诪讛 讗讘诇 讬诪讬 讛讞诇讟 讟注讜谉 驻专讬注讛 讜驻专讬诪讛 讜讗讬谉 爪专讬讱 诇讜诪专 砖诇讜讞 讜诪讟诪讗 讘讗讛诇 讗讘诇 诪讜转专 讘转砖诪讬砖 讛诪讟讛 讬诪讬 住驻讬专讜 谞讻谞住 诇驻谞讬诐 诪谉 讛讞讜诪讛 讜讗讬谞讜 诪讟诪讗 诪砖讻讘 讜诪讜砖讘 讗讘诇 诪讟诪讗 讗讚诐 讜讻诇讬诐 讘诪讙注 讜讗住讜专 讘转砖诪讬砖 讛诪讟讛 讜讬砖 讞讜诇拽讬谉 诇讜诪专 砖讛诪讜住讙专 诪讜转专 讘转砖诪讬砖 讛诪讟讛 讻诪讜讞诇讟 讻诪讜 砖讘讬讗专谞讜 讘诪住讻转 诪讙诇讛:



诪注转讛 爪专讬讱 砖转讚注 砖讝讛 砖讘讬讗专谞讜 讘诪砖谞讛 砖讗讬谉 专讜讗讬谉 讗转 讛谞讙注讬诐 讘诪讜注讚 讛讚讘专讬诐 讗诪讜专讬诐 讘讟讛讜专 诪转讞诇转讜 砖专讗讛 讘注爪诪讜 住讬诪谞讬 爪专注转 讜讗诪专 注诇 讝讛 砖讗讬谉 专讜讗讬谉 讗讜转讜 讘诪讜注讚 砖诪讗 讬讟诪讗 讜讻谉 讘住讜祝 讛住讙专 砖谞讬 砖诪讗 讬讜讞诇讟 砖讻诇 砖专讜讗讛 讘讜 住讬诪谞讬 讟讜诪讗讛 讗祝 讛讜讗 讗讬谞讜 专砖讗讬 诇砖转讜拽 讗诇讗 注诇讬讜 诇讟诪讗讜 讜诪转讜讱 讻讱 讗讬谞讜 专讜讗讛 砖诪讗 讬讜讞诇讟 讜讬讚讜谉 讘驻专讬注讛 讜驻专讬诪讛 讜讻谉 诪讜讞诇讟 砖讛讜讻专讜 讘讜 住讬诪谞讬 专驻讜讗讛 砖诪讗 讬转专驻讗 讜讬爪讟专讱 诇讛专讞讬拽讜 诪爪讜讜转 讗砖转讜 讗讘诇 讘住讜祝 讛住讙专 专讗砖讜谉 专讜讗讬谉 砖住讬诪谞讬 讛讞诇讟 讘住讜祝 讛住讙专 专讗砖讜谉 讗讬谞诐 诪爪讜讬讬诐 讻诇 讻讱 讜讗"讻 拽讜诇讗 讬砖 讻讗谉 讗诐 讻讛讛 讜讞讜诪专讗 讗讬谉 讻讗谉 砖讗诐 注诪讚 讘注讬谞讬讜 讗祝 讛讜讗 注讜诪讚 讘讛住讙专讜 讜诇住讬诪谞讬 讟讜诪讗讛 诪讬讛讗 讗讬谉 讞讜砖砖讬谉 讜诪讙讚讜诇讬 讛诪讞讘专讬诐 诪讞诇讬讟讬谉 讗转 讛驻住拽 砖诇讗 诇专讗讜转 讻诇诇 讜砖讬讟转 讛讙诪专讗 诪讜讻讞转 讻讚讘专讬谞讜:



讬砖 讞讜诇拽讬谉 讘拽爪转 讚讘专讬诐 讗诇讜 砖讻转讘谞讜 讜诪爪讚 砖讛诐 诪转讘诇讘诇讬诐 讘驻讬' 讛住讜讙讬讗 讗谞讬 爪专讬讱 诇讛注讬专讱 讘讘讬讗讜专讛 讜讛讜讗 砖讻砖讗诪专 专讘讬 谞专讗讬谉 讚讘专讬 专' 诪讗讬专 讘诪讜讞诇讟 讘讬讗专 专讘讛 砖讘讟讛讜专 诪注讬拽专讜 诇讗 谞讞诇拽讜 砖讗讬谉 专讜讗讬谉 砖讛专讬 讗讬谉 讻讗谉 拽讜诇讗 讘砖讜诐 驻谞讬诐 砖讗诐 诪讻讬专 讘讜 砖讗讬谉 砖诐 谞讙注 讛专讬 讛讜讗 讙诐 讻谉 注讻砖讜 讘讞讝拽转 讟讛专讛 讜讗诐 诪讻讬专 讘讜 住讬诪谞讬 讟讜诪讗讛 讗讜 住讬诪谞讬 讛住讙专 讗注"驻 砖砖讜转拽 诪"诪 讗讬谉 讻讗谉 拽讜诇讗 讜讻诇 砖讻谉 诇专' 讬讜住讬 砖诇讚注转讜 讗诐 讬专讗讛 讘讜 住讬诪谞讬 讟讜诪讗讛 讗讬谞讜 讬讻讜诇 诇砖转讜拽 讜讘讛住讙专 专讗砖讜谉 讙诐 讻谉 诇讗 谞讞诇拽讜 砖诇讚讘专讬 讛讻诇 专讜讗讬谉 专"诇 讗诐 讞诇 砖讘讬注讬 砖诇 讛住讙专 专讗砖讜谉 讘诪讜注讚 讜讗驻讬' 诇专' 讬讜住讬 砖讛专讬 讬砖 讻讗谉 拽讜诇讗 砖讗诐 讻讛讛 诪讟讛专讜 讜讗诐 注诪讚 讘注讬谞讬讜 讗讬谉 讻讗谉 讞讜诪专讗 砖讛专讬 讚讬谞讜 讘讛住讙专 砖谞讬 讜讛专讬 诪讜住讙专 讛讜讗 讜讗诐 诪讻讬专 讘讜 住讬诪谞讬 讛讞诇讟 诇专' 诪讗讬专 砖讜转拽 讜诇专' 讬讜住讬 诪讬讛讗 讗注"驻 砖讗讬 讗驻砖专 诇讜 诇砖转讜拽 专讜讗讬谉 砖砖注专 诇讘谉 讜驻砖讬讜谉 讘讛住讙专 专讗砖讜谉 讗讬谞谉 诪爪讜讬讬谉 讜讗讬谞谉 讞讜砖砖讬谉 诇讚讘专 砖讗讬谞讜 诪爪讜讬 讜谞诪爪讗 砖讗讬谉 诪讞诇拽转诐 讗诇讗 讘讛住讙专 砖谞讬 砖讞诇 砖讘讬注讬 砖诇 讛住讙专 砖谞讬 讘诪讜注讚 讜爪专讬讱 诇专讗讜转讜 讗诐 诇讟讛专 讗诐 诇讛讞诇讬讟 砖讘住讜祝 讛住讙专 讝讛 住讬诪谞讬 讟讛专讛 诪爪讜讬讬谉 讜住讬诪谞讬 讛讞诇讟 诪爪讜讬讬谉 讜讗讬谉 诪拽讜诐 诇讛注诪讬讚讜 讘讛住讙专讜 砖讗诐 注诪讚 讘注讬谞讬讜 讟讛讜专 讜诇讚注转 专' 诪讗讬专 专讜讗讬谉 砖讛专讬 讬砖 讻讗谉 拽讜诇讗 讘讻讛讛 讗讜 讘注诪讚 讘注讬谞讬讜 讜讗讬谉 讻讗谉 讞讜诪专讗 砖讗诐 专讜讗讛 住讬诪谞讬 讛讞诇讟 砖讜转拽 讜诇专' 讬讜住讬 讗讬谉 专讜讗讬谉 砖讗讬 讗驻砖专 诇讜 诇砖转讜拽 砖诪讗 讬专讗讛 讘讜 住讬诪谞讬 驻专讬注讛 讜驻专讬诪讛 讜讬爪讟专讱 诇讚讜谞讜 讘驻专讬注讛 讜驻专讬诪讛 讝讛讜 讚专讱 诪讞诇拽转诐 讘诪讜住讙专 讗讘诇 诪讞诇拽转诐 讘诪讜讞诇讟 讛讜讗 诪讟注诐 讗讞专 讜讛讜讗 砖讝讛 砖讛讜讞诇讟 讜驻专注 讜驻讬专诐 讜讬砖讘 诇讜 讘讚讚 讜诪讻讬专 注讻砖讜 讘注爪诪讜 住讬诪谞讬 专驻讜讗讛 讜专讜爪讛 诇讛专讗讜转讛 讘诪讜注讚 诇专' 诪讗讬专 专讜讗讬谉 砖诪讗 讬讟讛专谞讜 讜讬讘讗 诇讬讚讬 拽讜诇讗 讜讗注"驻 砖讘讗 诪讟讛专转讜 诇讬讚讬 住驻讬专讛 诪"诪 讛讜拽诇讛 讟讜诪讗转讜 诇讬讻谞住 诇驻谞讬诐 诪谉 讛讞讜诪讛 讜讗注"驻 砖讬砖 讞讜诪专讗 诪爪讚 讗讞专 讜讛讜讗 讗讬住讜专 转砖诪讬砖 讛诪讟讛 讞讜诪专讗 讝讜 讘注专讱 砖讗专 讛拽讜诇讜转 讗讬谞讛 讻诇讜诐 讜讗诐 讗讬谉 诪讻讬专 讘讜 专驻讜讗讛 讛专讬 讛讬讗 讘讞讝拽转讜 讜讗讬谉 讻讗谉 讞讜诪专讗 讜讗诐 转讗诪专 讘诪讜讞诇讟 诪讬讛讗 讛讗讬讱 讗诪' 讗讘诇 诇讗 诇讛讞诪讬专 讛专讬 讗讬谉 讘讜 讞讜诪专讗 诇注讜诇诐 诇讚注转 讝讛 砖诪讗 讻讱 讛讬讗 讛爪注讛 砖诇 诪砖谞讛 专讜讗讬谉 讗转 讛谞讙注讬诐 讘讻诇 诪拽讜诐 砖讛讬讗 拽讜诇讗 讻讙讜谉 诪讜讞诇讟 讜讛住讙专 砖谞讬 讗讘诇 诇讗 诇讛讞诪讬专 专"诇 讘诪讜住讙专 砖谞讞诇讬讟谞讜 讜诇专' 讬讜住讬 讗祝 诪讜讞诇讟 讗讬谉 专讜讗讬谉 砖讞诪讜专讛 诇讜 诪谞讬注转 转砖诪讬砖 讜谞诪爪讗 拽诇讜 讞讜诪专讜 讜讘讗 专' 讬讜住讬 讜讗诪专 诪讚注转讜 砖讘诪讜住讙专 砖谞讬 专讜讗讬谉 讻专' 诪讗讬专 讜诇讗 诪讟注诪讜 砖讗祝 专' 住讜讘专 砖讗讬谉 讻讛谉 专砖讗讬 诇砖转讜拽 讗诇讗 诪驻谞讬 砖讗诐 讬讟讛专谞讜 讛专讬 讛讜讗 讟讛讜专 诇讗诇转专 讜讗诐 讬讞诇讬讟谞讜 讬讘讗 诇讬讚讬 讛讬转专 转砖诪讬砖 讜爪讬讜转讗 讚讗砖转讜 注讚讬驻讗 诇讬讛 讜砖讗专 讞讜诪专讜转 拽诇讜转 讗爪诇讜 讘注专讱 讝讜 讜讘诪讜讞诇讟 讗讬谉 专讜讗讬谉 讻专' 讬讜住讬:





转讜住驻讜转 专讬"讚

专"诪 讗讜诪专 专讜讗讬谉 讗转 讛谞讙注讬诐 讘转讞诇讛 诇讛拽诇 诇"讙 讘转讞诇讛 讚爪专注转 讞讚砖 讗讬谉 专讜讗讬谉 讚诪讗讬 诇讛拽诇 讗讬讻讗 讜谞讜转谞讬谉 诇讜 砖讘注转 讬诪讬 讛专讙诇:





诪讛专砖"讗 - 讞讬讚讜砖讬 讛诇讻讜转

讘驻专砖"讬 讘讚"讛 讜注讚 讻诪讛 讻讜' 讘讬谞讬讬讛讜 讜诇讬讻讗 讙讬砖专讗 讻讜':


讘讚"讛 砖诇讗 诪驻谞讬 讻讜' 讚讗诪专 讘讻讜转诇 讞爪专 讻讜':


讘讚"讛 转专讬抓 诇讗 拽砖讬讗 诇专讘 讞住讚讗 讚讛讗 讻讜' 讻爪"诇:


转讜住' 讘讚"讛 注讚 讻诪讛 讻讜' 诪转讬 拽专讜讬谉 诪讻讬专讬谉 注讚 讻讜' 讻爪"诇:


讘讚"讛 转谞讬讗 专砖讘"讗 讻讜' 讗讜 砖诪讗 讬"诇 讚专"讬 诪讜讚讛 讻讜' 讜讞讻诪讬诐 诪讬讬专讬 讘砖讚讛 讛住诪讜讻讛 诇讘讬转 讛砖诇讞讬谉 讻讜' 注讻"诇 驻讬' 讗讜 砖诪讗 讬"诇 讚专砖讘"讗 诇讗 驻诇讬讙 讻诇诇 讚专"讬 谞诪讬 诪讜讚讛 讘住诪讜讻讛 诇讗讬诇谉 讜讞讻诪讬诐 讚讛讬讬谞讜 转"拽 讚专"讬 诇讗 讗讬讬专讬 讗诇讗 讘砖讚讛 讛住诪讜讻讛 诇讘讬转 讛砖诇讞讬谉 讜讗讛讗 驻诇讬讙 专"讬 讜讛"讛 讚讛讞讻诪讬诐 讚讛讬讬谞讜 转"拽 讚专"讬 诪讜讚讜 讘住诪讜讻讛 诇注讬专 讜专砖讘"讗 诪诇转讗 讚谞驻砖讬讛 拽讗诪专 讻讱 谞专讗讛 诇驻专砖 讚讘专讬 讛转讜住' 讗讘诇 讙讬专住转诐 讗讬谞讛 诪讘讜专专转 诇谉 讚诇讙讬专住转讬谞讜 讻讬砖 住驻专讬诐 砖讻转讘讜 讛转讜住' 讗讬谉 诇谞讜 诇驻专砖 讗诇讗 讚拽讗讬 讗讚讘专讬 专"讬 讜讻诪"砖 讛转讜住' 讜讚讜"拽:


讘讚"讛 讗诪专 专讘讬 讻讜' 讚诇诪"讚 诪讜讞诇讟 诪讜转专 讚讻"砖 讚诪讜住讙专 讻讜' 注讻"诇 讗讬谉 讻讗谉 拽"讜 讚讬诪讬 住驻讬专讜 转讜讻讬讞 讚讗住讜专 讜诪讜讞诇讟 诪讜转专 讗讘诇 诪讛"讟 讚诪转讬专 诪讜讞诇讟 诪砖讜诐 讚诇讗 讙诇讬 讻讚诇拽诪谉 讗讬讻讗 诇诪讬砖专讬 谞诪讬 诪讜住讙专 讜讚讜"拽:


讘讗"讚 讜诇讚讘专讬 专讘讬 诇讗 转诪爪讗 讘砖讜诐 讗' 专讜讗讬谉 讻讜' 讻爪"诇:


讘讚"讛 讘讛住讙专 专讗砖讜谉 讻讜' 讚讞讝讬 诇讬讛 讛讜讛 讛讟注诐 诪砖讜诐 讻讜' 讚讛讗 诇讗 砖讬讬讱 诇讟讛专讜 讗讜 诇讟诪讗讜 讘讛住讙专 砖谞讬 讜讛讜讗 讘转讞讬诇转 讻讜' 注讻"诇 讻爪"诇 讜拽"诇 讗诪讗讬 诇讗 砖讬讬讱 诇讟诪讗讜 讘转讞讬诇转 讛住讙专 专讗砖讜谉 讻诪讜 讘住讜祝 讚讛转诐 诇诪讞诇讬讟 讗转 砖谞讜诇讚 讘讜 诪讞讬讛 讻讜' 诪转讞讬诇讛 讘住讜祝 砖讘讜注 专讗砖讜谞讛 讻驻讬' 讛专"砖 砖诐 讜讚讜"拽:





专砖"砖

讙诪专讗 讛转诐 谞诪讬 诇讬住转讜专 讜诇讗 诇讬讘谞讬 讻讜' 注讚 讗专"讗. 诇讜诇讬 讚诪住转驻讬谞讗 讛讬讬转讬 讗讜诪专 讚讻"讝 爪"诇 诇注讬诇 讘诇"拽 讘转专 讚讚讞讬 讛住讬讜注 讚讛转诐 讛讛讬转专 讛讜讗 诪砖讜诐 住讻谞讛 讜拽驻专讬讱 诇讬住转讜专 讜诇讗 诇讬讘谞讬 讜诪砖谞讬 讗"讻 讻讜'. 讗讞"讝 诪爪讗转讬 讻谉 讘讛讙讛转 讛讙讗讜谉 诪讜讛专"讗 诇谞讚讗:



专砖"讬 讚"讛 谞讜注抓 砖驻讜讚. 讜诪诪注讱 讗讜转谉. 诪讛专诪讘"诐 讜砖"驻 诪讜讻讞 讚诪驻专砖讬 讻驻砖讜讟讜 讚讛讙讜诪讗 爪专讬讱 诇注砖讜转 注诇 讬讚讬 砖讬谞讜讬 讚讛讬讬谞讜 注"讬 谞注讬爪转 砖驻讜讚 讻讜' 讜讗讞"讻 转讜诇讛 讘讛 诪爪讜讚讛 讻讘专讬砖讗:



转讚"讛 讗诪专 专讘讬. 讜讛"谞 拽"讜 诇讬诪讬 讛住讙讬专讜. 拽"诇 讛讗 讗"诇 诪讛 诇讬诪讬 住驻讬专讜 砖讗讬谞谉 注讜诇讬谉 诇讜 诇讬诪讬 谞讝讬专讜转讜 讗讘诇 讬诪讬 讛讛住讙专 注讜诇讬谉 讻讚讗讬转讗 讘驻' 讻讛谉 讙讚讜诇. 讜诪讛 讚诇讗 讞砖讬讘 诇讬讛 讘诪讙讬诇讛 讘讛讗 讚讘讬谉 诪讜住讙专 诇诪讜讞诇讟. 讬"诇 讚诇"讞 讗诇讗 诪讛 砖讗讬谞讜 谞讜讛讙 讘讬诪讬 住驻讬专讜. 讗讜 讚诇"讞 讗诇讗 讚讘专 转诪讬讚讬 诪砖讗"讻 讝讛 讗讬谞讜 讗诇讗 诪拽专讬讬. 讜注讬"诇 讚讝讛 谞讻诇诇 讘讛讗 讚讗诪专 砖诐 讗讬谉 讘讬谉 讟讛讜专 诪转讜讱 讛住讙专 讻讜' 讗诇讗 转讙诇讞转 讻讜' 讚诪讟注诐 讝讛 讛讜讗 讚讬诇驻讬谞谉 砖诐 讘谞讝讬专 (谞讜) 讚讬诪讬 讛讞诇讟 讗讬谞谉 注讜诇讬谉 讜讬诪讬 讛住讙专 注讜诇讬谉 注"砖:



转讚"讛 讘讛住讙专. 诇讻谉 谞专讗讛 讚讘专讬 专"讬 讻讜' 讛讬讬谞讜 转讞诇转 讛住讙专 专讗砖讜谉. 谞专讗讛 诇讬 讻讜讜谞转诐 讚讛讬讬谞讜 讚讻讛谉 讗诪专 诇讜 讚讻诪讚讜诪讛 诇讬 砖转讛讗 爪专讬讱 讛住讙专 讜诇讗 讛讞诇讬讟 讛讚讘专 注讚讬讬谉. 讜诪砖"讻 讚诇讗 砖讬讬讱 诇讟讛专讜 讻讜' 注讬' 专砖"讗 讜诪诇"诪. 讜诇"谞 诪砖讜诐 讚诇讟讛专讜 讗讜 诇讟诪讗讜 诇讗 砖讬讬讱 讗诇讗 讘诪讜住讙专 讚讛讜讗 讗诪爪注讬 讘讬谉 讟讛讜专 诇讟诪讗 讗讘诇 讛讬讻讗 讚诇讗 讛住讙讬专讜 注讚讬讬谉 讗讬讱 讬驻讜诇 注诇讬讜 诇讟讛专讜 讻讬讜谉 讚讙诐 注转讛 讟讛讜专 讛讜讗. 讜拽"拽 诇驻"讝 诪讚讜注 讘讟讛讜专 讻"注 诇"驻 讚诇讗 讞讝讜 诇讬讛 讜注讬' 诇拽诪谉 (注"讘) 讘转讚"讛 讬砖. 讜讘注讬拽专 讚讘专讬讛诐 砖谞讚讞拽讜 讛专讘讛 诇讻讗讜专讛 讛谞诇"驻 诪砖讜诐 讚讛住讙专 砖谞讬 注讚讬祝 诇讬讛 诪讛住讙专 专讗砖讜谉 讚讘砖谞讬 讗诐 注诪讚 讟讛讜专 讜讘专讗砖讜谉 讟注讜谉 讛住讙专 讘'. 讜诇讛讻讬 讘讛住讙专 专讗砖讜谉 诇讻"注 讞讝讜 诇讬讛 讚讘转专讬 讙讜讜谞讬 讛讬讬谞讜 讗讜 讚讬讟讛专谞讜 讗讜 讚讬住讙讬专谞讜 砖谞讬转 砖诪讞讛 讛讬讗 诇讜. 讜讛注爪讘讜谉 讗讬谞讜 讗诇讗 讘讞讚 讙讜讜谞讗 讚讛讜讗 讗诐 讬讟诪讗谞讜. 诪砖讗"讻 讘讛住讙专 砖谞讬 讛讚讘专 砖拽讜诇. 砖诪讞讛 讘讞讚 讙讜讜谞讗 讚讛讜讗 讗诐 讬讟讛专谞讜 讜讻谉 讛注爪讘 讗诐 讬讟诪讗谞讜. 讗讘诇 讛讗 讘讜专讻讗 讚讛讗 讘讗讜转讜 讙讜讜谉 砖讘讛住讙专 专讗砖讜谉 诪住讙讬专讜 砖谞讬转 讚讛讬讬谞讜 讘注讜诪讚 讗讚专讘讛 讘讛住讙专 砖谞讬 诪讟讛专讜 诇讙诪专讬 讜讗"讻 讻砖"讻 讛诇"诇 讘讜 讚讬专讗讛:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 讗诪专 专讘讬 谞专讗讬谉 讜讻讜' 爪专讬讱 驻专讬注讛 讜驻专讬诪讛 讻砖讛讜讗 诪讜讞诇讟 讜讟诪讗 讟诪讗 讬拽专讗. 注讬讬谉 转讜讬"讟 驻"讗 诪"讝 讚诪讙讬诇讛:





砖注专讬 转讜专转 讘讘诇

(讝 住注"讗) 讘讛住讙专 专讗砖讜谉 讻"注 诇讗 驻诇讬讙讬 讚讞讝讬 诇讬讛.鈥斪ぷ�' 讚讗祝 讻砖讬讛讬讛 专讗讜讬 诇讛讞诇讬讟 诇讗 讬讞诇讬讟谞讜 讗诇讗 讬讞讝讜专 讜讬住讙讬专谞讜 讜诪拽讬讬诐 "讗讜 诇讟诪讗讜", 讚诪讜住讙专 谞诪讬 讟诪讗 讛讜讗, 讗讘诇 讘讛住讙专 砖谞讬 讻砖讬讛讬讛 专讗讜讬 诇讛讞诇讬讟讜 讗讬 讗驻砖专 砖诇讗 诇讛讞诇讬讟讜, 讚讗讬谉 讘讗讚诐 讬讜转专 诪砖谞讬 砖讘讜注讜转 讜讗讬谉 讘讜 讛住讙专 砖诇讬砖讬.

